MUNGSHAWA NI A RALATA MASAT ME` N-GUN HTE LUNG WA AI ASUYA NNAN HPE WUNPAWNG KACHIN NI HPABAW GALAW SHANGUN MAYU AI KUN?
MUNGSHAWA NI A RALATA MASAT ME` N-GUN HTE LUNG WA AI ASUYA NNAN HPE
WUNPAWNG KACHIN NI HPABAW GALAW SHANGUN MAYU AI KUN? (Daw I)
Maji Seng Nu Pan
Redang Yaw Han (Ningbaw, Rawang Laili Laika hte Htunghking)
Mungshawa lata dat ai Asuya re majaw, mungshawa ra ai hpe galaw ya na re ngu kam hpa ai. Nambat langai gaw simsa lam ra ai. Ya lung wa na Asuya gaw moi na Asuya ni zawn laknak lang wuhpung ni hte atsawm bawngban jahkrup nna simsa lam masan sa awngdang lu hkra galaw wa na re ngu kam hpa ai. NLD nipower lu ai laman mungshawa ni byin hkrum taw ai manghkang ni hpe hparan ya shangun mayu ai. Lamu ga hte seng nna, yi-sun hkauna galaw sha ai madu ni gaw lamu ga n lu madu mat nna Asuya ni a project ni madu ai she grau law mat ai. Lusu ai ni a lata de du mat ai. Anhte Putao kaw na hkauna galaw ai ni gaw hpa n lu ai. Asuya kaw nna npawt rudi ruhpang yawng hpe sawk sagawn sagawn ti, di ang ai hpe du hkra galaw ya na matu lajin mayu ai re.
Lajai Hawng Hkawng (Ningbaw, Wunpawng Htunghking Hpung Ginjaw)
Ya ndai Asuya nnan lung wa ai kaw anhte hpung masha ni yawng grai kabu ga ai. Anhte a amyu hte htunghking hpe galu kaba wa hkra woi awn galaw sa wa na matu myit mada ai. Wunpawng ni yawng hpe kahkyin gumdin ai hte woi awn sa wa na matu ra sharawng ai. Simsa lam hte seng nna anhte Wunpawng ni hpyi shawn ai lam ni hpe hkan nang hkan sa ya na matu ra sharawng ga ai.
La Me Le (Ningbaw, Lisu Laili Laika hte Htunghking)
NLD Asuya gaw mungmasha ni lata da ai re. Raitim, shanhte a yaw shada lam hpe myi di chyip masat masa n mai galaw shi ai. Naw la yu ra na re. NLD Asuya hpe mungshawa ni grai myit mada da ai re. Hpyendap asuya kaw na mungshawa asuya maga de gale wa sai majaw, grai kabu ai, grai arawng la ai. Nambat langai gaw laknak lang wuhpung ni hpyi shawn ai sumtang ni hpe hkap la nna, majan zim shangun mayu ai. Nambat lahkawng gaw tara kang ai mungdan byin wa na matu grai ahkyak ai. Hpamajaw nga yang, tara rung hte sengang ai dap shagu hta mayun kumhpa sha ai ni grai law ai. Ndai lam ni n nga mat na matu tara kang nga ai mungdan byin ra ai.
Zing Htung Tang (Ningbaw, Wunpawng Zaiwa Laili Laika hte Htunghking)
Ya lung wa ai Asuya gaw mungmasha ni hpe kaja ai hku woi lakawn na hpe ra sharawng ai. Amyusha yawng hpe langai sha kahkyin na matu, laili laika sharin ya na matu, tinang a yi-sun hkauna hpe tinang madu lu na lam galaw ya na matu, mungkan a hpaji hpe madang tsaw ai hku woi awn sa wa na matu, amyusha ni hpe kahkyin gumdin nna langai hte langai amyu n ginghka ai sha bungli gunhpai woi wa lu na matu, anhte kaji kadun ai ni yawng hpe rap-rap ra-ra hku nna mungmasa simsa let woi awn sa wa na matu, mungdan a magam bungli hta rap-rap ra-ra gunhpai shangun na hpe ra sharawng ai. Yi-sun hkauna hpe madang tsaw ai hku galaw lu na matu hte yi-sun hkauna ni hpe asuya ni zing ai lam n galaw ai sha n-gun jaw na hpe ra sharawng ai. Daini na aten hta munghpawm mungdan kata kaw nga nga ai ni hpe bawsang myu langai hte langai ngu nna, shingteng amying jaw tawn da ai hta htunghking ni mahkra hpe karum madi shadaw nna woi awn sa wa na hpe ra sharawng ai. Ndai lam ni hpe mungdan asuya kaw na n woi kahkyin gumdin yang, mungdan hkrat sum ai lam law law nga wa na hpe mu mada ai. Dai majaw, ndai lam ni gaw yawng kahkyin gumdin lu hkra dai ni Zaiwa n nga, Lisu n nga, Jinghpaw n nga, Sam n nga, ndai munghpawm kaw nga ai ni yawng hpe langai hte langai rau sha mungdan hpe uphkang ai hta woi sa wa na hpe anhte Zaiwa ni ra sharawng ai re.
Laha Hkawng Lum (Standing Committee, (WMR)Wunpawng Myusha Rawtjat Hpung)
NLD ni kaja ai hku woi awn na re ngu kam ai. Shanhte masha lata ai hpe yu yang, yawng hpe rap shara nna bang ai majaw, anhte kanu jan gaw kaja ai hku woi awn nga ai ngu mu lu ai. Mungshawa ra ai hpe galaw ya na ra ai. Mungdan hpe tengman ai hku, jaw ang ai hku uphkang na hpe ra sharawng ai. Anhte myit mada ai hku n byin yang gaw, laja lana zawn re byin wa na re ngu mu mada ai majaw, dai hku n byin u ga ngu kaja wa yawng jawm myit mada ai hte maren byin wa u ga ngu nna anhte myit mada ai re.
Maran Bawk Naw (Uphkang Du, Dapkawng Mare, Myitkyina)
Shawng na Asuya hta grau hkrak na re ngu kam ai. Democracy asuya jet hkra n rai tim, tsalam shadang tsaw na re; mi na gaw 50% rai yang, ya gaw 80% ram rai na re. Hpamajaw nga yang, shanhte galaw da ai Rapdaw shara hkan, dap hpu-awn hkan, anhte Wunpawng ni hpe loi yu wa ai ngu mu ai. Lamu ga zing ai lam, mayun kumhpa sha ai lam n nga mat na ngu kam ai. Namabat langai gaw hpyendap e rapdaw kata 25% la da ai hpe lu yen kau hkra lu galaw na matu grai ahkyak ai; hpyendap gaw hpa n lu galaw ai zawn raitim, grai lu galaw ai. Rapdaw kata lama ma ahkyak ai bawngban na nga yang, hpyendap ni lawm taw ai. Wunpawng hte myit n hkrum taw ai lam ni, Wunpawng ni mung tinang mungdaw mungdan hpe Federal Democracy hte uphkang na matu sha ra sharawng ai. Garan na matu n hpyi ai; tengman ai federal sha hpyi ai. Ndai lu galaw na matu hpyendap grai ahkyak taw ai. Yagaw mungmasha mung myit su sai, Asuya mung myit su sai ngu mai tsun sai. Myit n su ai gaw hpyendap rai taw ai. Dai majaw, ndai hpyen dap hpe gara hku nna ndai Rapdaw kaw na yen kau na mungmasa mungkan kaw na yen kau ra ai.
Kaga gaw federal ahkaw ahkang lu mat yang gaw, mahkra mai galaw sai. Tinang galaw mayu ai bawng-ring lam ni mai galaw lu na re. Bainna, mungdaw ni hpe ahkaw ahkang law law jaw ra ai. Yahte sha pyi, jahpan chyarang galaw na wa hpe Naypyidaw kaw interview sa htai shangun ai. Ndai ni gaw n byin ging ai re. Kachin ni shawk yang, Kachin ni hpe shara jaw u; n shawk yang, shara hkum jaw. Jinghpaw Mung kaw Kachin ni hpe shara jaw ra ai. Jan ai shara kaw she shanhte la ra ai. Wunpawng hpan ni hpe sha shara jaw yang, dinhku manghkang mahkra zim ai. Mungmasa lam ni galai ra ai. Gawda Tara hpe mung gram kau ra ai.N gram ai sha n mai galaw ai.
Htingra Ah Hpung (Ningtau Ningbaw, Wunpawng Htunghking Hpung Ginjaw)
Mungshawa ni lata san da sai re majaw mungmasha ni ra ai hku galaw ya ra ai. Ahkyak mungdung gaw tara kang ai hku uphkang ai lam re. Ya mayun kumhpa n mai sha ai lam, asuya mugun ni tinang dung na steel dunglahkum pyi tinang gumhpraw hte tinang mari ra ai nga Aung San Su Kyi tsun sai. Ntsa kaw na ni galaw yang gaw, npu na bungli gun masha ni mung galai shai wa na re. Ahkyak htum gaw mungmasha ni pyaw na ahkyak ai. Tara upadi hpe kam hpa nna, tara upadi gaw tengman ai hku dawdan ya ra ai. Ya gaw upadi hpe n kam nna gumhpraw hpe mahtang kam taw ai. NLD hpe me` jaw ai gaw, aora maga na asuya ni kam ai hku, mungshawa ni kade tsun tim ahkyak n la ya ai; dai majaw, mungmasha ni yawng myit htum mat na she NLD hpe me` bang dat ai re. Dai hpe mung NLD ni chye na ra ai. Mungmasha ni shanhte hpe lit jaw sai majaw, shanhte grai shakut ra ai. Ya gaw, asuya hte seng ai rung de sa tim, gumhpraw n jaw yang, tinang a maisau pa ni ndai saboi kaw na aora de sit na pyi n mai taw ai. Rung na ni mung asan brang sha re – ntsa na masha kaba hpe kade jaw ra ai nga nna she hpyi taw nga ai. Ntsa na masha kaba na matu hte hpawn shanhte na matu mung shalawm la na hpyi taw nga ai. Ya lahta kaw na ni n sha yang, mungshawa ni jaw n ra sai, hpyi na gabaw mung n nga sai. Dai majaw, tara kang ai mungdan tai ra ai.
Sumdu Mung Ban (Ramma, Myitkyina)
Ndai Asuya gaw hpyendap asuya n re ai majaw, shai ai gram lajang ai lam ni gaw nga wa na re. Hpyendap asuya hta grau hkrak hkra galaw na nga nna lung wa ai asuya re majaw, hpyendap galaw ai hta grau hkrak hkra galaw wa na re. Raitimung, simsa lam hte seng nna kade daram lu galaw na, n lu galaw na ngu ai hte seng nna, ndai aten hta shanhte awngdang hkra lu galaw na re ngu n mai tsun ai zawn, n awngdang na re ngu nna mung n lu tsun ai. Hpyendap asuya na galaw shut da ai kaw na, anhte bum ga nga masha ni hpe roi rip ai lam ni, tara ai lam n nga ai lam ni hpe NLD Asuya lung wa ai aten hta gaw, yu shalai kau n mai sai. Moi na asuya galoi n galaw ga ai kaja lam ni hpe galaw ra ai. Anhte bum nga masha ni gaw anhte a labau htunghking nga ai shara law law hpe hpyendap asuya ni zing la kau ai majaw tat kau hkrum ai. Ndai zawn galoi n galaw na grai ahkyak ai. Bawng-ring lam galaw ai shaloi, Yangon, Mandale hkan grau nna n-gun shadat ai hpe mu lu ai. N bawng-ring shi ai shara hkan e mung, galu kaba taw ai shara ni kaw zawn bawng-ring wa hkra galaw ra ai. Democracy asuya ngu ai gaw hpa galaw tim, justice and fair hpe magra ti galaw ai hpe democracy asuya ngu nna tsun ai re.
Lum Tu (Sutdu)
NLD Asuya mung shi hta galaw ra ai ni grai nga na re; manghkang grai law hkra hparan ra na re. Laknak lang wuhpung manghkang ni grai nga ai, mungdan simsa lam hpe madung galaw shangun mayu ai. Federal munghpawm masa hpe hkrang hkrak galaw sa shangun mayu ai. Ramma ni bungli n lu ai manghkang grai law taw ai. Ngai kaw pyi bungli masha 30 jan taw sai raitim, sa shawk ai grai naw nga taw ai. Hpaji masa lam grai nyem taw ai re majaw, kaga hkan bungli bang na nga yang, yawm dik tsang 10 awng ra ai. Anhte kaw gaw tsang 9 awng da yang, hkap la ya ai majaw bungli grai sa bang ai. Ramma ni bungli n lu ai hpe grai myit n pyaw ai. Ndai manghkang ni hpe hparan ya shangun mayu ai. Simsa lam lu yang she, bungli tam ai ahkaw ahkang nga wa na. Mungdaw hku nna gaw, nanghpam hpyen ninghkap ai lam hte mungshawa shim lam hpe ndaw ntsang la shangun mayu ai. Ramma ni bungli n lu ai majaw, gumhpraw sumbu kashun ai lam ni, phone kashun ai lam ni grai byin wa ai. Moi gaw ja maw, pat maw hkan bungli tam na, bungli galaw na mai ai. Ya gaw dai bungli shara hkan company ni shang wa ai majaw, ramma ni gaw gumhpraw gara hku n lu tam wa rai nna, hpang jahtum gaw kashun la ai de du wa ai. Ya na asuya hpe mungshawa ni grai kam nna me` bang dat ya sai re majaw, mungshawa a kamhpa ai hpe majoi n galaw kau na re ngu kam ai.
Doctor Tsin-yu Kaw (Mungshawa Tsirung, Myitkyina)
Magam bungli kaw lang ra ai arung arai ni, machyi masha mungshawa ni hpe jaw ra ai tsi mawan ni – gashadawn, ma kanu ni mung shanhte sha ra ai tsi ni, atsawm madi shadaw ya na matu ra sharawng ga ai.
Doctor Tsin-yu Kaw (Mungshawa Tsirung, Myitkyina)
Magam bungli kaw lang ra ai arung arai ni, machyi masha mungshawa ni hpe jaw ra ai tsi mawan ni – gashadawn, ma kanu ni mung shanhte sha ra ai tsi ni, atsawm madi shadaw ya na matu ra sharawng ga ai.
Dau Hka (Technical Advisory Team)
Myen Mung kaw e pat shingdang da ai Gawda Tara hpe gram shangun mayu ai. Reform Government re ngu nna yawng myit mada ai hte maren, n-gun dat nna galaw sa wa ai shaloi mai byin ai daram Gawda Tara hpe lawan ai hku gram shangun mayu ai. Wunpawng myusha ni a shawnglam hpe ra ai hta hkan nna arau bawngban jahkrup saw a ga ngu nna tsun mayu ai.
Dau Hka (Technical Advisory Team)
Myen Mung kaw e pat shingdang da ai Gawda Tara hpe gram shangun mayu ai. Reform Government re ngu nna yawng myit mada ai hte maren, n-gun dat nna galaw sa wa ai shaloi mai byin ai daram Gawda Tara hpe lawan ai hku gram shangun mayu ai. Wunpawng myusha ni a shawnglam hpe ra ai hta hkan nna arau bawngban jahkrup saw a ga ngu nna tsun mayu ai.
Min Sar Pyoe (Kachin State Civil-society Network)
NLD Asuya gaw mungshawa ni ralata dat lam hte lung wa ai re majaw, moi na hta grau kaja na re ngu nna mu ai. Shanhte galaw ai hpe anhte lat yu ra na re. Shanhte gade ram dang galaw ai ngu hpe mungshawa ni yu reng na aten re. Shanhte ni nan mung, mungshawa maga yu na ngu nna myit mada ai. Ndai kalang gaw, asuya mugun ni mung mungshawa kaw na lung wa ai ni law ai.
Galaw shangun mayu ai lam gaw, Asuya bungli masha hte mungshawa ni lapran na kam hpa lam hpe atsawm bai gawgap ra na re. Red Tape ladat grai lang lai wa sai majaw, mungmasha ni grai hkrit lai wa sai. Ndai lam ni hpe Asuya ni atsawm hparan ra na re. Asuya rung kaw bungli ap ai masha gaw masha jaw ra ai, shara jaw ra ai. Ntsa kaw na ni gade galaw shakut tim, npu kaw na ni n shakut yang n mai na re. Asuya bungli masha ni nan mung, mungmasha ni hte shanhte a lapran grau hkrak hkra galaw ra na re. Shanhte lapran hta Feedback ni, complain mechanismni, asuya bungli masha ni hpe atsam marai jat wunkat lamang ni galaw ra na re. The right person n re majaw kalang lang shai taw ai lam nga ai. Anhte nan mung hkrum katut yu sai. Gashadawn, NGO wuhpung masat lakmak htuk ya ai uphkang ai salang ni gaw NGO a satlawat hpe chye ra ai. NGO a lam hpe loi gaw chye ai masha rai ra na re.
Ginjaw kaw na jum tek ai hta mungdaw ni a ahkaw ahkang hpe grau jaw ra na re. Ndai hku lu galaw yang gaw,simsa lam de du wa na re. Bai nna, simsa lam hpe ndai 5 ning laman hta kaja dik htum ai hku gawgap shangun mayu ai. Gawgap ai hta yawng shang lawm ai (inclusive) byin shangun mayu ai. Laknak lang wuhpung ni mung lawm, seng ang ai wuhpung ni mung lawm nna gawgap shangun mayu ai. Yawng ngu tsun ai hta- kaja nan hkam sha taw ai masha ni nan mung shang lawm ra na re. IDP case ni, Shingra tara hte seng ai manghkang ni hpe galaw taw ai CSO ni yawng a nsen hpe simsa lam bawngban ai hta shang lawm shangun mayu ai. Tara law malawng gaw Ginjaw kaw jum tek ai grau law taw ai. Tara kang ai lam (rule of law) nga ra na re. Ndai hpe chye ai taradu, tara agyi ni sha n re ai sha, rapdaw hte asuya ni jawm shakut yang gaw grai hkark wa na re ngu mu mada ai. Dai majaw, Public Relationship, Peace, Rule of Law, Decentralization hte seng ai lam ni galaw ra na re ngu na tsun mayu ai.
kac_Latn kac_Latn kac_Latn lus_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn kac_Latn eng_Latn kac_Latn knc_Latn kac_Latn kac_Latn kac_Latn